‘‘ভোটের ময়দানে ভোটের লড়াই হোক কিন্তু গুন্ডামি করলে ছ’ফুট গর্ত খুঁড়ে মাটি চাপা দিয়ে দেব।’’ ঠিক এই ভাষাতেই তৃণমূলকর্মীদের হুমকি বিজেপির রাজ্য সভাপতি দিলীপ ঘোষ। রবিবার হলদিয়ার দুর্গাচকে পৌরসভার নির্বাচনী জনসভায় বক্তব্য রাখতে গিয়ে তিনি আরও বলেন, গত পুর নির্বাচনগুলিতে পুলিশ ও কর্মীদের দিয়ে গুন্ডামি করিয়েছে তৃনমূল। হলদিয়াতেও সেই পরিকল্পনা থাকলে তা বিজেপি হতে দেবে না। দরকার পড়লে ওই গুন্ডাদের ছাল ছাড়িয়ে নুন মাখিয়ে রোদে দেওয়ার হুমকি দেন দিলীপ।
মেঠো ভাষায় বক্তব্য রেখে হাততালিও পান বিজেপি সভাপতি। আর তখনই তিনি তৃণমূল কর্মীদের কবর দেওয়ার হুমকি দেন। মাটি কতটা খুঁড়তে হবে সেটাও বলে দেন।
দিলীপ ঘোষ অভিযোগ করেন, তৃণমূল সিণ্ডিকেটবাজি করছে, পুলিশকে দিয়ে টাকা তোলাচ্ছে। বক্তব্যের মধ্যেই মনে করিয়ে দেন, ‘‘দিলীপ ঘোষ ফালতু কথা বলে না। কে কত মায়ের দুধ খেয়েছে, তা আমরা এই ভোটে দেখে নেব।’’ পাশাপাশি তৃণমূলকে হুঁশিয়ারি দিয়ে বলেন, ‘‘ভোটের দিন গোলমাল করার জন্য বাইরে থেকে যখন লোক আনবে লিস্ট করে যেন আনে। কারণ, ফেরত পাঠানোর সময়ে কম পড়তে পারে।’’
এ দিন, মুকুল রায়ের বিজেপিতে যোগ দেওয়ার বিষয় নিয়ে সাংবাদিকদের প্রশ্নের উত্তরে দিলীপ ঘোষ জানান, ‘‘আগামী দিনে অনেক তাবড় নেতা বিজেপিতে যোগ দেবে। তা ছাড়া তৃণমূলের অনেক দাদা-দিদিকে এ বারে জেলে বসে পুজো দেখতে হবে।’’
দেখুন ভিডিও—